Det endte som en dramatisk affære, da hesten Dumbo fra det aalborgensiske stutteri, Stutteri Disney, sikrede sig sejren til Dansk Trav Derby 2019 søndag aften. Det skriver travet.dk. Det afgørende løb var utroligt tæt og måtte afgøres på målfoto, da man ikke med det blotte øje kunne skille Dumbo og hesten Donatello Garbo fra hinanden. I sidste ende kunne Dumbo og kusken Gordon Dahl dog udråbes som vindere af Dansk Trav Derby 2019 og modtage præmien på 610.000 kroner. - Jeg var faktisk sikker på, at René (Kjær – red.) havde vundet og var faktisk stået af og gået op mod staldene. Jeg havde proklameret, at jeg ville brænde ham af fra start. Nu havde vi tur i det, da Dekanen K galoperede, og så blev det helt perfekt. Det er det her, vi gerne vil, og det vi arbejder hen i mod. Jeg har en ejer, der investerer en del, og nu får han lidt tilbage, sagde Gordon Dahl til travet.dk efter sejren. Vinderhesten er opdrættet af Carsten Nielsen.

Referat:
Hesten Dumbo fra det aalborgensiske stutteri Stutteri Disney har søndag aften vundet Dansk Trav Derby 2019.